b'\n_START_ARTICLE_\nRadio \xc5\xa0tudent\n_START_SECTION_\nOsnovni podatki\n_START_PARAGRAPH_\nFrekvenca oddajanja: 89,3 MHz (500 W) UKV stereo._NEWLINE_Oddajnik Radia \xc5\xa0tudent pokriva \xc5\xa1ir\xc5\xa1e obmo\xc4\x8dje Ljubljane z okoli 500.000 potencialnimi poslu\xc5\xa1alci. Po zadnji raziskavi agencije Mediana ima Radio \xc5\xa0tudent preko 35.000 rednih poslu\xc5\xa1alcev._NEWLINE_Radijska produkcija obsega 24 ur programa vse dni v letu; od tega je \xc5\xbeivega programa 17 ur dnevno oziroma 5760 ur na leto. Pri produkciji sodeluje preko 200 rednih programskih sodelavcev, vsi radijski prispevki pa so arhivirani na spletni strani radia. _NEWLINE_Radio se lahko od leta 1998 spremlja tudi prek spletne strani R\xc5\xa0, ki ima trenutno na letni ravni okoli 1.500.000 ogledov, med katerimi je 170.000 edinstvenih obiskovalcev. Nova spletna stran je bila vzpostavljena maja 2012, v letu 2016 pa je imela okoli 20.000 unikatnih obiskovalcev mese\xc4\x8dno._NEWLINE_Od 12.4.2012 ima program Radia \xc5\xa0tudent tudi uradno priznani nacionalni status \xc5\xa1tudentskega radijskega programa posebnega pomena._NEWLINE_Konec leta 2013 je R\xc5\xa0 vzpostavil tudi mobilno aplikacijo za poslu\xc5\xa1anje programa preko mobilnih naprav in spremljanje medijskih prispevkov ter arhiva podcastov oddaj na spletnem portalu R\xc5\xa0, v letu 2016 pa razvil lastno mobilno aplikacijo za spremljanje vsebin spletnega portala R\xc5\xa0, ki je javnosti predstavljena spomladi leta 2017. Z odlo\xc4\x8dbo, izdano 3.11.2017 je bil Zavodu Radio \xc5\xa0tudent podeljen tudi status zavoda, ki deluje v javnem interesu v mladinskem sektorju. Agencija za komunikacijska omre\xc5\xbeja in storitve je 4.6.2018 Radiu \xc5\xa0tudent kot najvi\xc5\xa1jemu ocenjenemu programu na drugem pozivu podelila pravico raz\xc5\xa1irjanja radijskega programa na obmo\xc4\x8dju celotne Slovenije v digitalni radiodifuzni tehniki, T-DAB+. Radio \xc5\xa1tudent ob podpori ustanovitelja prek DAB* oddaja redno od konca septembra 2018. Radio \xc5\xa0tudent ima tudi svojo lastno video produkcijo RTV\xc5\xa0,ki odpira nove mo\xc5\xbenosti razvoja spletne video in televizijske dejavnosti kot sinergi\xc4\x8dno podporo radijskemu mediju in spletnemu portalu R\xc5\xa0.\n_START_SECTION_\nIzobra\xc5\xbeevanje\n_START_PARAGRAPH_\n\xc5\xbde vse od svojih za\xc4\x8detkov leta 1969 je Radio \xc5\xa0tudent izvajalec neformalnih usposabljanj na podro\xc4\x8dju vseh novinarskih zvrsti v okviru uredni\xc5\xa1tev in dveh programskih slu\xc5\xbeb (Slu\xc5\xbeba za napovedovanje in Tonsko-tehni\xc4\x8dna slu\xc5\xbeba), v zadnjih letih tudi v okviru novo vzpostavljene Znanstvene redakcije. Od za\xc4\x8detka tega desetletja naprej intenzivno deluje tudi pri usposabljanjih mladih na podro\xc4\x8dju spletnega novinarstva, \xc5\xa1e posebej pa od vzpostavitve nove spletne strani maja 2012._NEWLINE_V okviru obeh sklopov so izvedene letne avdicije, na katere se prijavljajo zainteresirani kandidati. Namen avdicij je predvsem preizkus znanja in ve\xc5\xa1\xc4\x8din kandidatov, na podlagi katerega so izbrani najbolj uspe\xc5\xa1ni, ki za\xc4\x8dnejo z usposabljanjem. Na letni ravni tako Radio \xc5\xa0tudent za samostojno delo usposobi pribli\xc5\xbeno 30 mladih novinarjev in povpre\xc4\x8dno 8 spikerjev ter tonskih tehnikov, skupaj pa je vsaj dela usposabljanj dele\xc5\xbenih vsaj 80 mladih._NEWLINE_Izobra\xc5\xbeevalni program se osredoto\xc4\x8da predvsem na mlade od 19. do 29. leta, med katerimi so ve\xc4\x8dinoma \xc5\xa1tudenti razli\xc4\x8dnih \xc5\xa1tudijskih smeri, mladi brezposelni in iskalci prvih zaposlitev. Projekt je sicer namenjen predvsem tistim, ki si \xc5\xbeelijo dodatnih znanj za opravljanje poklica ali pa \xc5\xbeelijo znanje s svojega podro\xc4\x8dja raz\xc5\xa1iriti z znanjem o delu na radiu; na podro\xc4\x8dju radijskega novinarstva, radijskega napovedovanja in interpretacije besedil ter na podro\xc4\x8dju tonske tehnike.\n_START_SECTION_\nMednarodno sodelovanje\n_START_PARAGRAPH_\nRadio \xc5\xa0tudent je \xc4\x8dlan evropske sekcije mednarodnega zdru\xc5\xbeenja skupnostnih radiev AMARC in \xc4\x8dlan mre\xc5\xbee \xc5\xa1tudentskih radijskih postaj in programov s podro\xc4\x8dja Balkana Hear.Me, v okviru katere je bil pobudnik mre\xc5\xbee SWORD \xe2\x80\x93 Student Word. Od leta 2012 naprej je tudi \xc4\x8dlan Asociacije \xe2\x80\x93 mre\xc5\xbee nevladnih organizacij in samostojnih ustvarjalcev na podro\xc4\x8dju kulture in umetnosti._NEWLINE_Leta 2001 je skupaj z beograjskim Radiem B92 in zagreb\xc5\xa1kim Radiem Student pobudnik projekta Cross Radio, ene izmed prvih iniciativ za ponovno vzpostavitev komunikacijskih mostov v radijskem in kulturnem delovanju na podro\xc4\x8dju nekdanje Jugoslavije.\n_START_SECTION_\nKulturna in glasbena produkcija\n_START_PARAGRAPH_\nRadio \xc5\xa0tudent ima lastno glasbeno zalo\xc5\xbebo ZAR\xc5\xa0, vsako leto pa organizira tudi dva ve\xc4\x8dja glasbena dogodka: Klubski Maraton, koncertno turnejo za mlade in neuveljavljene izvajalce po vsej Sloveniji, in dvodnevni festival glasbe in zalo\xc5\xbeni\xc5\xa1tva Tresk. V okviru R\xc5\xa0 od leta 2011 deluje tudi odprta radijska raziskovalna platforma RADAR._NEWLINE_R\xc5\xa0 je tudi producent ali koproducent \xc5\xa1tevilnih drugih manj\xc5\xa1ih ali ve\xc4\x8djih umetni\xc5\xa1kih, pripovedovalskih, pogovornih, koncertnih in klubskih dogodkov, predavanj in seminarjev.\n_START_SECTION_\nFestival Tresk\n_START_PARAGRAPH_\nFestival Tresk je vsakoletni glasbeno-zalo\xc5\xbeni\xc5\xa1ki dogodek, ki poleg koncertov ponuja tudi sejmi\xc5\xa1\xc4\x8de glasbenih zalo\xc5\xbeb, nate\xc4\x8daje za grafi\xc4\x8dne podobe in fotografije s podro\xc4\x8dja glasbe in delavnice ter okrogle mize na temo glasbe, zalo\xc5\xbeni\xc5\xa1tva in avtorskih pravic. Osma izvedba festivala je bila 9. in 10. marca 2017.\n_START_SECTION_\nZalo\xc5\xbeba Radia \xc5\xa0tudent (ZAR\xc5\xa0)\n_START_PARAGRAPH_\nZAR\xc5\xa0 predstavlja platformo za mlade in \xc5\xa1e neuveljavljene izvajalce, pa tudi nekatere izku\xc5\xa1enej\xc5\xa1e bende, da izvedejo snemanja v produkcijskem studiu R\xc5\xa0, nastopijo v \xc5\xa1ir\xc5\xa1i javnosti pod blagovno znamko ter promocijsko in medijsko podporo Radia \xc5\xa0tudent. V letu 2016 je pri ZAR\xc5\xa0 iz\xc5\xa1lo pet plo\xc5\xa1\xc4\x8d razli\xc4\x8dnih glasbenih \xc5\xbeanrov, vseh 72 izdaj zalo\xc5\xbebe pa je na voljo tudi na spletu.\n_START_SECTION_\nRADAR\n_START_PARAGRAPH_\nPlatforma za intermedijsko produkcijo RADAR, v sklopu katere intenzivno poteka izmenjava radio art programov mednarodne mre\xc5\xbee radijskih postaj Radia Network, deluje tudi kot predstavitveni in promocijski portal za intermedijsko umetnost v Sloveniji. Pod njenim okriljem poteka tudi festival intermedijske umetnosti RADART.\n_START_SECTION_\nMarketing\n_START_PARAGRAPH_\nMarketin\xc5\xa1ka dejavnost zajema produkcijo radijskih oglasov za lastne potrebe in zunanje naro\xc4\x8dnike, sinhronizacije risanih filmov, sinhronizacije drugih video vsebin, glasbeno avdio produkcijo, tr\xc5\xbeenje radijskega programa Radia \xc5\xa0tudent, tr\xc5\xbeenje spletne strani Radia \xc5\xa0tudent, ogla\xc5\xa1evanje programa in znamke Radia \xc5\xa0tudent ter celostno ogla\xc5\xa1evanje lastnih ve\xc4\x8djih projektov._NEWLINE_\xc5\xbde ve\xc4\x8d let zapored in tudi v letu 2016 marketing R\xc5\xa0 prejema najvi\xc5\xa1je nagrade na 25. Slovenskem ogla\xc5\xa1evalskem festivalu (SOF), in sicer Priznanje SOF za najbolj\xc5\xa1o produkcijsko hi\xc5\xa1o radijskih oglasov, Zlato priznanje za radijski oglas, Priznanje za najbolj\xc5\xa1o re\xc5\xbeijo radijskega oglasa, Srebrno priznanje za radijski oglas.'